## Pravilnik o načinu obavljanja inspekcijskog nadzora građevne inspekcije

### NN 9/2000 (25.1.2000.), Pravilnik o načinu obavljanja inspekcijskog nadzora građevne inspekcije

# MINISTARSTVO PROSTORNOG UREĐENJA, GRADITELJSTVA I STANOVANJA

Na temelju članka 82. stavka 7. Zakona o gradnji (»Narodne
novine«, broj 52/99 i 75/99) ministar prostornog uređenja,
graditeljstva i stanovanja donosi

## PRAVILNIK

### O NAČINU OBAVLJANJA INSPEKCIJSKOG NADZORA GRAĐEVNE INSPEKCIJE

I. OPĆE ODREDBE

Članak 1.

Ovim Pravilnikom propisuje se način obavljanja inspekcijskog
nadzora građevne inspekcije nad primjenom Zakona o gradnji
i drugih propisa (u daljnjem tekstu: Zakon i propisi) koji uređuju
gradnju i postupanje s građevinama.

II. INSPEKCIJSKI NADZOR

Članak 2.

Inspekcijski nadzor u smislu ovog Pravilnika provodi viši
građevni inspektor, građevni inspektor i građevni
nadzornik (u daljnjem tekstu: inspektor i nadzornik) tijekom gradnje,
uklanjanja i održavanja građevine.

Članak 3.

Inspektor i nadzornik provodi inspekcijski nadzor prema godišnjem
Planu rada građevne inspekcije (u daljnjem tekstu: Plan rada)
i programima rada odjela inspekcijskog nadzora Uprave za inspekcijske
poslove.

Plan rada izrađuje se na temelju obavljenih poslova građevne
inspekcije u prethodnoj i očekivane građevne aktivnosti
u tekućoj godini te procjene stanja građevina i drugih
pojava koje utječu na zakonitost gradnje.

Program rada odjela inspekcijskog nadzora izrađuje se na temelju
Plana rada najmanje tromjesečno obzirom na:

- pisane prijave investitora o početku gradnje odnosno
nastavku radova ili obavijesti o početku namjeravane gradnje
za koju nije potrebna građevna dozvola odnosno lokacijska
dozvola na temelju koje se gradi (u daljnjem tekstu: dozvola),

- obavijesti investitora o pristupanju uklanjanju odnosno obavijesti
tijela nadležnog za poslove graditeljstva o izdanoj dozvoli
za uklanjanje građevine,

- zahtjeve investitora za nadzor gradnje obiteljske kuće
razvijene građevinske (brutto) površine do 150 m2,

- prijave o gradnji odnosno uklanjanju građevine te stanju
i uporabi građevine suprotno odredbama Zakona i propisa,

- rješenja o upisu građevine u zemljišne knjige
bez građevne dozvole, lokacijske dozvole na temelju koje se
gradi i/ili uporabne dozvole,

- druga saznanja o mogućoj povredi Zakona i propisa.

Članak 4.

Inspekcijski nadzor provodi se obavljanjem jednog ili više
inspekcijskih pregleda na građevini odnosno gradilištu
i proizvodnim pogonima te drugih radnji u skladu sa svrhom inspekcijskog
nadzora.

Inspekcijski pregled može obuhvatiti gradnju, uklanjanje
odnosno održavanje cijele građevine ili njezinog dijela.

Učestalost inspekcijskih pregleda određuje inspektor
i nadzornik ovisno o značajkama građevine, odnosno
radova.

Kad u inspekcijskom pregledu inspektor i nadzornik utvrdi da se
pristupilo gradnji bez dozvole odnosno idejnog projekta, utvrđuje
samo činjenice obzirom na sudionike u gradnji i sigurnost
gradnje.

Članak 5.

O inspekcijskom pregledu inspektor i nadzornik sastavlja zapisnik
u skladu s odredbama posebnog propisa kao dokaz o tijeku i sadržaju
pregleda te utvrđenju stanja i poduzetim odnosno naređenim
mjerama.

Inspektor i nadzornik dužan je voditi očevidnik o
obavljenim inspekcijskim pregledima prema posebnom propisu.

III. INSPEKCIJSKI NADZOR GRADNJE

Članak 6.

U prvom inspekcijskom pregledu inspektor i nadzornik utvrđuje
činjenice obzirom na zakonitost gradnje, sudionike u gradnji,
vrijeme početka gradnje te stanje gradilišta i gradnje.

U svakom daljnjem inspekcijskom pregledu inspektor i nadzornik
utvrđuje promjene u odnosu na utvrđene činjenice
u prethodnom pregledu.

Članak 7.

Inspektor i nadzornik uvidom u izvorne dokumente iz dokumentacije
koju izvođač mora imati na gradilištu te pregledom
gradnje utvrđuje činjenice obzirom na:

- građevnu dozvolu na temelju koje se pristupilo gradnji,

- potpunost i zakonitost dokumentacije koju izvođač
mora imati na gradilištu za sve radove izvedene do dana inspekcijskog
pregleda odnosno radove koji se izvode u tijeku pregleda,

- svojstvo postojeće građevine u odnosu na propise o
zaštiti i očuvanju kulturnih dobara i zaštiti
prirode te druge značajke građevine bitne za određivanje
obveza sudionika u gradnji,

- stanje gradnje (izvedeni radovi odnosno ugrađeni proizvodi
i oprema do dana inspekcijskog pregleda odnosno radovi koji se
izvode u tijeku pregleda) s dokazima kvalitete radova, ugrađenih
proizvoda i opreme u skladu s propisanim ispitivanjima te pretpostavkama
i zahtjevima iz glavnog projekta i izvedbenog projekta,

- sigurnost gradnje (radovi koji mogu ugroziti život i zdravlje
ljudi i okoliš, druge građevine te stabilnost tla na
okolnom zemljištu, prometne površine, komunalne i druge
instalacije).

Članak 8.

U slučaju gradnje građevine za koju nije potrebna građevna
dozvola inspektor i nadzornik uvidom u izvorne dokumente iz dokumentacije
koju izvođač mora imati na gradilištu te pregledom
gradnje utvrđuje činjenice obzirom na:

- lokacijsku dozvolu odnosno idejni projekt na temelju kojeg se
pristupilo gradnji,

- potpunost i zakonitost dokumentacije koju izvođač
mora imati na gradilištu za sve radove izvedene do dana inspekcijskog
pregleda odnosno radove koji se izvode u tijeku pregleda i uređenje
gradilišta,

- svojstvo postojeće građevine u odnosu na propise o
zaštiti i očuvanju kulturnih dobara i zaštiti
prirode te druge značajke građevine bitne za određivanje
obveza sudionika u gradnji,

- oblik i veličinu te smještaj građevine u prostoru,

- usklađenost gradnje s tehničkim rješenjem iz
idejnog projekta te Zakonom, propisima i pravilima struke,

- sigurnost gradnje (radovi koji mogu ugroziti život i zdravlje
ljudi i okoliš, druge građevine te stabilnost tla na
okolnom zemljištu, prometne površine, komunalne i druge
instalacije).

Članak 9.

Ako u odnosu na činjenice iz članka 7. i članka
8. ovog Pravilnika inspektor i nadzornik utvrdi, povredu Zakona
i propisa poduzet će mjere radi:

- otklanjanja nepravilnosti i nedostataka,

- obustave daljnje gradnje, odnosno izvođenja pojedinih radova,

- uklanjanja građevine ili njezinog dijela ili uspostavu prijašnjeg
stanja,

- zatvaranja gradilišta,

- hitnih mjera osiguranja do izvršenja naloga (evakuacija
ljudi i materijalnih dobara, zatrpavanje temeljne jame, postavljanje
podupirača i sl.) te

- podnijeti protiv odgovornih sudionika u gradnji osoba prekršajne
prijave.

Članak 10.

O sudionicima u gradnji inspektor i nadzornik utvrđuje činjenice
obzirom na:

- registraciju projektanta za obavljanje poslova projektiranja,
odnosno odobrenje Hrvatske komore arhitekata i inženjera
u graditeljstvu stranom arhitektu ili inženjeru za obavljanje
poslova projektiranja i stručnog nadzora,

- ovlaštenje pravne osobe za obavljanje nostrifikacije projekta
izrađenog u inozemstvu,

- ovlaštenje revidenta za obavljanje kontrole projekata,

- registraciju izvođača za obavljanje poslova gradnje
ili izvođenja pojedinih radova,

- suglasnost Ministarstva prostornog uređenja, graditeljstva
i stanovanja pravnoj osobi izvođača za početak
obavljanja djelatnosti,

­ akte o imenovanju i zadovoljavanje uvjeta određenih
Zakonom i propisima odgovorne osobe koja vodi gradnju odnosno
pojedine radove (glavni inženjer, odnosno inženjer ili
voditelj gradilišta), odgovorne osobe koja provodi stručni
nadzor (glavni nadzorni inženjer, nadzorni inženjer),
te izvođača odgovornog za međusobno usklađivanje
radova ako radove izvode dva ili više izvođača.

Inspektor i nadzornik provjerava u dokumentaciji iz članka
7. ovog Pravilnika:

­ usklađenost glavnog projekta sa Zakonom i propisima
i međusobnu usklađenost pojedinih projekata,

­ obuhvat i potpunost izvedbenih projekata te potvrdu projektanta
glavnog projekta o sukladnosti s glavnim projektom odnosno ovjeru
revidenta sukladno izvješću o kontroli projekta,

­ usklađenost građevnog dnevnika s odredbama posebnog
propisa,

­ ovlaštenje pravne osobe i način ispitivanja
i dokazivanja uporabljivosti ugrađenih građevnih proizvoda
te usklađenost (broj, obuhvat i potpunost) dokaza kvalitete
radova, ugrađenih gradiva, građevnih proizvoda i opreme
s programom kontrole i osiguranja kakvoće iz projekta i
propisanim dokumentima za dokazivanje uporabljivosti,

­ usklađenost iskolčenja s elaboratom iskolčenja
građevine i registraciju za obavljanje djelatnosti osobe koja
je izradila elaborat.

Ako u odnosu na činjenice iz stavka 1. 2. ovog članka
inspektor i nadzornik utvrdi nepravilnosti, poduzet će mjere
radi njihovog otklanjanja te podnijeti protiv odgovornih sudionika
u gradnji prekršajne prijave.

Članak 11.

O uređenju gradilišta inspektor i nadzornik u inspekcijskom
pregledu utvrđuje činjenice obzirom na:

- način ograđivanja i osiguranja gradilišta od
nekontroliranog pristupa ljudi,

- označavanje gradilišta pločom s propisanim
podacima,

- pisanu suglasnost vlasnika susjednog zemljišta koje se
privremeno zauzima radi radova tijekom gradnje,

- pisano odobrenje nadležnog tijela grada, općine odnosno
pravne osobe određene posebnim zakonom za zauzimanje javno
prometnih površina,

- konačnost građevne dozvole za privremene građevine
i pripremne radove koji mogu biti opasni za zdravlje ljudi, promet
i okoliš,

- osigurane i provedene mjere zaštite zdravlja ljudi.

Ako u odnosu na činjenice iz stavka 1. ovog članka
inspektor i nadzornik utvrdi nepravilnosti, poduzet će mjere
radi njihovog otklanjanja te podnijeti protiv odgovornih sudionika
u gradnji prekršajne prijave.

Članak 12.

Ako u inspekcijskom pregledu inspektor i nadzornik ne može
obaviti uvid u dozvolu odnosno idejni projekt, određuje u
zapisniku rok od najviše tri dana u kojem ih izvođač
odnosno investitor mora dostaviti.

Ako u roku iz stavka 1. ovog članka izvođač
odnosno investitor ne dostavi na uvid dozvolu odnosno idejni projekt,
inspektor i nadzornik utvrđuje da investitor gradi bez dozvole
odnosno idejnog projekta.

Ako inspektor i nadzornik podatke o investitoru ne utvrdi u roku
od osam dana od dana prvog inspekcijskog pregleda, provodi postupak
prema nepoznatom investitoru ili investitoru nepoznatog boravišta.

Članak 13.

U građevnom dnevniku inspektor i nadzornik osobito provjerava
upise:

­ projektanta o promjenama izvedbenog projekta i opažanjima
o kvaliteti radova, ugrađenih proizvoda i opreme,

­ nadzornog inženjera o odobrenju nastavka radova nakon
utvrđivanja usklađenosti potrebnih veličina, uvjeta
i stanja (geometrija građevine, nosivost tla, crpljenje vode,
broj potrebne armature, uporabljivost ugrađenih proizvoda
i sl.) s glavnim i izvedbenim projektom,

- izvođača o danu uzimanja, te broju i slijedivosti
uzoraka za ispitivanje,

­ revidenta o pregledu izvedenih radova sukladno zahtjevima
iz izvješća o kontroli glavnog projekta,

­ drugih inspekcija u odnosu na način gradnje i izvođenja
pojedinih radova.

Članak 14.

U inspekcijskom pregledu inspektor i nadzornik utvrđuje usklađenost
smještaja građevine na građevnoj čestici sa
situacijom građevine iz glavnog projekta, mjerenjem udaljenosti
građevine od mjerodavnih točaka na zemljištu.

Kad postoji saznanje o mogućem odstupanju od smještaja
građevine određenog u dozvoli odnosno idejnom projektu,
provjera smještaja građevine u inspekcijskom pregledu
je obvezna unatoč nedostatnoj mjernoj opremi inspektora
i nadzornika.

Ako je utvrđeni smještaj građevine protivan smještaju
ucrtanom na situaciji građevine, inspektor i nadzornik poduzet
će mjere za obustavu daljnje gradnje, odrediti rok za usklađenje
sa Zakonom te podnijeti protiv odgovornih sudionika u gradnji
prekršajne prijave.

Članak 15.

Inspektor i nadzornik utvrđuje činjenice o usklađenosti
oblika i veličine građevine odnosno dijela građevine
s glavnim projektom i izvedbenim projektima na jednom ili više
odabranih dijelova građevine (slučajni uzorci) tako
da:

­ za građevinu koja se gradi na većem području
provjerava veličine odgovarajućih dijelova građevine
(nasip, usjek, propust, upornjak, stup mosta i sl.),

­ za zgrade provjerava dužinu, širinu, visinu,
promjer i sl., broj etaža, a na karakterističnoj etaži
i raspored i veličine otvora i prostorija, debljinu zidova,
visinu etaže i dr.

Ako u odnosu na veličine iz stavka 1. ovog članka
inspektor i nadzornik utvrdi da je gradnja protivna dozvoli odnosno
idejnom projektu, poduzet će mjere za obustavu daljnje gradnje,
odrediti rok za usklađenje sa Zakonom te podnijeti protiv
odgovornih sudionika u gradnji prekršajne prijave.

Članak 16.

U inspekcijskom pregledu inspektor i nadzornik dužan je za
temeljno tlo, temeljnu i nosivu konstrukciju, a po potrebi i za
druge dijelove građevine provjeriti potpunost, valjanost i
slijedivost dokaza uporabljivosti građevnih proizvoda i dokaze
o kvaliteti izvedenih radova, ugrađenih proizvoda i opreme
prema odredbama Zakona i propisa i zahtjevima iz projekta.

Članak 17.

Ako izvođač nema dokaze uporabljivosti iz članka
16. ovog Pravilnika za sve ugrađene građevne proizvode
i opremu do dana inspekcijskog pregleda ili proizvode koji se
ugrađuju u tijeku pregleda, inspektor i nadzornik poduzet
će mjere za otklanjanje nepravilnosti i odrediti rok za
usklađenje sa Zakonom.

Ako se u roku iz stavka 1. ovog članka utvrđene nepravilnosti
ne otklone, inspektor i nadzornik poduzet će mjere za obustavu
gradnje i odrediti rok za usklađenje sa Zakonom te podnijeti
protiv odgovornih sudionika u gradnji prekršajne prijave.

U slučaju da su dokazi iz članka 16. ovog Pravilnika
nepotpuni ili dokazuju neusklađenost postignute kvalitete
i zahtjeva iz glavnog i izvedbenih projekata za izvedene radove
do dana inspekcijskog pregleda ili radove koji se izvode u tijeku
pregleda, inspektor i nadzornik će, ako ocijeni utvrđenu
neusklađenost radova utjecajnom na bitne zahtjeve za građevinu,
poduzeti mjere za obustavu gradnje, odrediti rok za usklađenje
sa Zakonom te podnijeti protiv odgovornih sudionika u gradnji
prekršajne prijave.

Članak 18.

U inspekcijskom pregledu obiteljske kuće razvijene građevinske
(bruto) površine do 150 m2 na temelju pravovremenog zahtjeva
investitora za nadzor te gradnje, inspektor i nadzornik provjerava
usklađenost gradnje konstruktivnih dijelova sa zahtjevima
iz projekta, Zakonom i propisima obzirom na:

- dubinu temeljenja i značajke temeljnog tla, položaj,
oblik i veličinu temeljne jame odnosno oblik i stanje oplate
te dostatnost i stanje armature temelja prije početka betoniranja
temelja,

- položaj, oblik i stanje oplate te dostatnost i stanje armature
prije početka betoniranja zidova podruma,

- položaj, oblik i stanje oplate te dostatnost i stanje armature
prije početka betoniranja armiranobetonske ploče
stropa podruma,

- položaj, oblik i stanje nosivih zidova etaže te položaj,
oblik i stanje oplate i armature nadvoja, serklaža, dijelova
stubišta i stropne ploče etaža prije početka
betoniranja,

- vrstu i oblik krovne konstrukcije, veličinu i položaj
pojedinih konstruktivnih dijelova i njihovu međusobnu povezanost
prije ili tijekom izvođenja radova,

- dokaze uporabljivosti građevnih proizvoda i dokaze kvalitete
izvedenih radova.

U inspekcijskom pregledu obiteljske kuće iz stavka 1. ovog
članka uvidom u odgovarajuće dokumente inspektor
i nadzornik provjerava činjenice o projektiranju i gradnji
te kuće za vlastite potrebe investitora.

IV. INSPEKCIJSKI NADZOR UKLANJANJA GRAÐEVINE

Članak 19.

U inspekcijskom pregleduuklanjanja građevine ili njezina
dijela, ako se ne radi o uklanjanju na temelju inspekcijskog rješenja,
inspektor i nadzornik utvrđuje činjenice obzirom na:

- dozvolu na temelju koje se pristupilo uklanjanju, ako je propisana
Zakonom,

- potpunost i zakonitost dokumentacije koju mora imati izvođač,

*-* svojstvo postojeće građevine u odnosu na propise
o zaštiti i očuvanju kulturnih dobara i zaštiti
prirode te druge značajke građevine bitne za određivanja
obveza sudionika u uklanjanju,

- sigurnost uklanjanja (radovi koji mogu ugroziti život i
zdravlje ljudi i okoliš, druge građevine te stabilnost
tla na okolnom zemljištu, prometne površine, komunalne
i druge instalacije).

Članak 20.

Ako u odnosu na činjenice iz članka 19. ovog Pravilnika
inspektor i nadzornik utvrdi povredu Zakona i propisa poduzet
će mjere radi:

- otklanjanja nepravilnosti i nedostataka,

- obustave daljnjeg uklanjanja građevine ili njezina dijela,

- uspostave prijašnjeg stanja,

- zatvaranja gradilišta,

- hitnih mjera osiguranja do izvršenja naloga (evakuacija
ljudi i materijalnih dobara, postavljanje podupirača i
sl.) te

- podnijeti protiv odgovornih sudionika u uklanjanju i drugih
osoba prekršajne prijave.

Članak 21.

U provjeri izvršenja inspekcijskog rješenja o uklanjanju
građevine ili dijela građevine inspektor i nadzornik nadzire
način i sigurnost uklanjanja u odnosu na zdravlje ljudi,
promet i okoliš te potpunost izvršenja rješenja.

O izvršenju inspekcijskog rješenja uklanjanjem putem
druge osobe inspektor i nadzornik sastavlja poseban zapisnik.

V. INSPEKCIJSKI NADZOR ODRŽAVANJA GRAÐEVINE

Članak 22.

U prvom inspekcijskom pregledu inspektor i nadzornik utvrđuje
zakonitost korištenja građevine odnosno održavanja
zajedničkih dijelova i uređaja stambene zgrade (u daljnjem
tekstu: stambena zgrada), vrijeme početka korištenja
i način održavanja stambene zgrade te stanje građevine.

Članak 23.

Inspektor i nadzornik uvidom u izvorne dokumente koje mora imati
vlasnik građevine odnosno upravitelj stambene zgrade i pregledom
građevine utvrđuje činjenice obzirom na:

- uporabnu dozvolu na temelju koje se koristi građevina, ako
to Zakonom nije drugačije određeno,

- svojstvo postojeće građevine u odnosu na propise o
zaštiti i očuvanju kulturnih dobara i zaštiti
prirode te druge značajke građevine odnosno načina
korištenja bitnih za određivanja obveza vlasnika odnosno
upravitelja stambene zgrade,

- način uporabe građevine u odnosu na njezinu namjenu,

- stanje građevine u odnosu na nedostatke i oštećenja
građevnih dijelova i opreme,

- održavanje odnosno izvođenje pojedinih radova održavanja
sukladno s glavnim projektom građevine odnosno propisima o
održavanju i o nužnim popravcima stambenih zgrada,

- sigurnost građevine u odnosu na stabilnost građevine
ili susjednih građevina, zdravlje ljudi i okoliš.

Članak 24.

Ako u odnosu na činjenice iz članka 23. ovog Pravilnika
inspektor i nadzornik utvrdi povredu Zakona i propisa poduzet
će mjere radi:

- otklanjanja nedostataka i oštećenja,

- izvršenja nužnih popravaka,

- zatvaranja gradilišta,

- hitnih mjera osiguranja do izvršenja naloga (evakuacija
ljudi i materijalnih dobara, postavljanje podupirača i
sl.),

- prisiljavanja na izvršenje inspekcijskog izvršenja,
te

- podnijeti protiv vlasnika građevine prekršajne prijave.

VI. ROKOVI

Članak 25.

Inspektor i nadzornik dužan je obaviti prvi inspekcijski
pregled u pravilu u roku od osam dana od dana zaprimanja pisanih
podnesaka iz članka 3. stavka 3. ovoga Pravilnika ili drugih
saznanja o mogućoj povredi Zakona i propisa.

Članak 26.

Ako inspektor i nadzornik u inspekcijskom pregledu ne utvrdi povredu
Zakona i propisa, donijet će zaključak o obustavi
inspekcijskog postupka kojeg će otpremiti i poznatom podnositelju
prijave najkasnije u roku od 15 dana od dana pregleda.

Zaključkom iz stavka 1. ovog članka obustavlja se
postupak koji je proveden povodom prijave.

Podnositelju prijave koji dokaže svoj pravni interes, inspektor
i nadzornik dopustit će uvid u spis predmeta građevne
inspekcije u dijelu koji se odnosi na njegovu prijavu.

Članak 27.

Ako inspektor i nadzornik u inspekcijskom pregledu utvrdi povredu
Zakona i propisa dužan je donijeti i otpremiti odgovarajuće
inspekcijsko rješenje najkasnije u roku od osam dana od dana
kada je obavio pregled.

Rješenje iz stavka 1. ovog članka inspektor i nadzornik
dostavit će u istom roku i poznatom podnositelju prijave
povrede Zakona i propisa koja je utvrđena u inspekcijskom
pregledu.

Inspektor i nadzornik će provjeriti izvršenje naredbe
iz inspekcijskog rješenja u ponovljenom inspekcijskom pregledu
koji je dužan obaviti najkasnije u roku od tri dana od kad
je to rješenje postalo izvršno.

Ako inspektor i nadzornik u ponovljenom inspekcijskom pregledu
utvrdi da nije izvršena naredba iz inspekcijskog rješenja,
donijet će u roku od tri dana od tog pregleda odgovarajuće
rješenje odnosno zaključak.

Članak 28.

Ako u inspekcijskom pregledu inspektor i nadzornik utvrdi nepravilnosti
u gradnji, te nedostatke odnosno oštećenja građevine
dužan je u izreci odgovarajućeg inspekcijskog rješenja
odrediti rok za njihovo otklanjanje, koji ne može biti duži
od 30 dana.

Rok za usklađivanje sa Zakonom kojeg inspektor i nadzornik
određuje u inspekcijskom rješenju o obustavi daljnje
gradnje odnosno izvođenja pojedinih radova ne može biti
duži od 90 dana.

Rok za uklanjanje građevine ili dijela građevine kojeg
inspektor i nadzornik određuje u inspekcijskom rješenju
o uklanjanju ne može biti duži od 15 dana.

VII. ZAVRŠNE ODREDBE

Članak 29.

Kad inspektor odnosno nadzornik utvrdi da nije nadležan provesti
inspekcijski nadzor, pisano će o tome obavijestiti neposrednog
čelnika.

Ako u inspekcijskom pregledu građevni nadzornik utvrdi da
izvođač koristi u gradnji građevni proizvod čiju
kakvoću nadzire viši građevni inspektor i građevni
inspektor, pisano će o tome obavijestiti neposrednog čelnika.

U slučaju iz stavka 1. i 2. ovog članka, neposredni
čelnik će najkasnije u roku od tri dana od dana zaprimanja
obavijesti zadužiti građevnog inspektora odnosno obavijestiti
odgovarajući odjel inspekcijskog nadzora.

Članak 30.

Kad neposredni čelnik sazna da će inspektor ili nadzornik
biti odsutan s rada dulje od 30 dana, zadužit će za
provedbu inspekcijskog nadzora drugog inspektora ili nadzornika.

Članak 31.

Odredbe ovog Pravilnika odnose se i na druge državne službenike
koji poslove građevne inspekcije obavljaju po posebnom ovlaštenju.

Članak 32.

Ovaj Pravilnik stupa na snagu osmog dana od objave u »Narodnim
novinama«.

Klasa: 362-01/00-01/02
Urbroj: 531-01-00-1
Zagreb, 18. siječnja 2000.

Ministar
**mr. sc. Marko Širac,** v. r.

Pravilnik, NN 9/2000-98